钦定古今图书集成/理学汇编/文学典/第156卷 > 《徐师曾文体明辩》 > 《司马温公布衾铭记》宋·范祖禹
## 钦定古今图书集成/理学汇编/文学典/第156卷 > 《徐师曾文体明辩》 > 《司马温公布衾铭记》宋·范祖禹

温国文正公所服之布衾，隶书百有十字。曰“景仁惠”
者，端明殿学士范蜀公所赠也；曰“尧夫名”者，右仆射
高平公所作也。元丰中，公在洛，蜀公自许往访之，赠
以是衾。先是，高平公作《布衾铭》以戒学者，公爱其文
义，取而书于衾之首。及寝及疾，东府治命敛以深衣，
而覆以是。公于物澹无所好，唯于德义若利欲其清
“如水而澄之不已，其直如矢而端不止。故其居处必
有法，动作必有礼，其体被服如陋巷之士，一室萧然，
图书盈满，凡经日静坐泊如也。”又以圆木为警枕，小
睡则枕转而觉，乃起读书。盖恭俭勤礼出于天性，自
以为适，不勉而能。与二范公为心交，以直道相与，以
忠告相益，凡皆如此，其诚心终始如一，将殁而犹不
足。祖禹观公大节与其细行，虽不可遽数，然本于至
诚无欲，天下信之，故能奋然有为，超绝古今。居洛十
五年，若将终身焉。一起而功被天下。内之婴童妇女，
外之蛮夷戎狄，莫不敬其德，服其名，唯至诚故也。公
兄子宏得公《手泽》纸本于家，属祖禹序其本末，俾后
世师公之俭云。